ส่วนที่ 1

ข้อมูลสรุป (Executive Summary)

บริษัทศรีอยุธยาประกันภัย จำกัด (มหาชน) ประกอบธุรกิจรับประกันวินาศภัยทุกประเภทได้แก่
การรับประกันอัคคีภัย ภัยทางทะเลและขนส่ง ภัยเบ็ดเตล็ด และภัยรถยนต์ บริษัทมีสาขาทั้งสิ้น 11
สาขาได้แก่ สาขาหาดใหญ่ ระยอง ภูเก็ต ขอนแก่น เชียงใหม่ นครราชสีมา นครสวรรค์ พิษณุโลก
อุบลราชธานี สุราษฎร์ธานี และนครปฐม ซึ่งเปิดให้บริการแก่ลูกค้าในส่วนภูมิภาค
และติดต่อประสานงานกับตัวแทนนายหน้าและสาขาต่างๆของธนาคารกรุงศรีอยุธยา จำกัด (มหาชน)
ทั่วประเทศให้เป็นไปโดยสะดวกและรวดเร็วยิ่งขึ้น นอกจากนี้บริษัทยังมีอีก 6
สาขาเฉพาะเพื่อบริการชดใช้ค่าสินไหมทดแทน ซึ่งเปิดบริการที่จังหวัดชลบุรี สระบุรี สุรินทร์
เชียงราย อุดรธานี และกระบี่

ธุรกิจประกันภัยในรอบ 5 ปีที่ผ่านมามีการขยายตัวอย่างต่อเนื่อง
เนื่องจากธุรกิจประกันภัยได้มีการพัฒนาธุรกิจให้มีความเข้มแข็งอย่างมีประสิทธิภาพ
มีการปรับเปลี่ยนพฤติกรรมของสังคมให้คำนึงถึงความมั่นคงของครอบครัวด้วยการให้การประกันภัยเป็นกลไกแบ่งเบาภาระในช่วงวิกฤตเศรษฐกิจ
โดยเฉพาะการสร้างรากฐานความเข้าใจให้ประชาชนเห็นถึงประโยชน์ของการทำประกันภัยว่าเป็นสิ่งจำเป็นหรือเป็นปัจจัยที่
5 ของชีวิต
เพราะหลักในการทำประกันภัยแล้วก็คือการรับประกันความเสี่ยงของภัยที่จะเกิดขึ้นในอนาคตที่เราไม่สามารถคาดการณ์ได้
และถ้าประชาชนเห็นถึงประโยชน์ดังกล่าวแล้ว
ไม่ว่าเศรษฐกิจจะเป็นอย่างไรก็คงไม่ส่งผลกระทบต่อธุรกิจประกันภัยเท่าไรนัก
ยิ่งสภาวะเศรษฐกิจไทยในปัจจุบันมีความไม่แน่นอน ผันผวนจากราคาน้ำมันดิบที่สูงขึ้นมาก ภัยแล้ง
ภัยน้ำท่วม ผลกระทบจากธรณีพิบัติ และความไม่สงบใน 3 จังหวัดภาคใต้
ยิ่งต้องเร่งรณรงค์ให้ประชาชนตระหนักถึงความเสี่ยงภัยต่างๆที่จะเกิดขึ้นแก่ตนเองและสนใจที่จะทำประกันภัยกันมากขึ้น

ภาวะตลาดของธุรกิจประกันวินาศภัยในปี 2550
ยังคงมีการแข่งขันกันอย่างรุนแรงโดยเฉพาะด้านราคา แต่บริษัทยังคงยึดนโยบายรับงานที่มีคุณภาพ
อีกทั้งการให้ความสำคัญกับการพัฒนาประสิทธิภาพการให้บริการ เพื่อให้ลูกค้าได้รับบริการที่ดีที่สุด
พร้อมทั้งจัดให้มีการพัฒนาทรัพยากรบุคคลอย่างสม่ำเสมอทั้งทางด้านประกันภัย การบริหารจัดการ
และการให้บริการ บริษัทได้จัดให้มีการอบรมความรู้เกี่ยวกับการบริหารความเสี่ยง
มีการจัดทำนโยบายและแนวทางการบริหารจัดการความเสี่ยงด้านปฏิบัติการและด้านเครดิต
นอกจากนี้บริษัทยังให้ความสำคัญกับระบบการควบคุมภายในทั้งการควบคุมทางการเงิน
การดำเนินงาน การกำกับดูแลการปฏิบัติงาน
โดยมีฝ่ายตรวจสอบภายในซึ่งทำหน้าที่ในการตรวจสอบการปฏิบัติตามระบบการควบคุมภายในที่วางไว้
รายละเอียดได้กล่าวไว้แล้วในหัวข้อเรื่องการควบคุมภายใน

ทางด้านการลงทุนในตลาดหลักทรัพย์ฯ ปี 2550
นับเป็นปีที่ดัชนีตลาดหลักทรัพย์ฯปรับตัวขึ้นลงผันผวนตลอดทั้งปี
โดยได้รับผลกระทบจากปัจจัยบวกและลบเข้ามาเป็นระลอก ปัจจัยบวกได้แก่
การที่ธนาคารแห่งประเทศไทยได้ทยอยปรับลดอัตราดอกเบี้ยลง
และการเมืองภายในประเทศเริ่มมีความชัดเจนมากขึ้น ส่วนปัจจัยลบได้แก่ ปัญหา Sub-prime
ในสหรัฐฯ ซึ่งเป็นปัจจัยที่กดดันดัชนีตลาดหลักทรัพย์ฯ
หลังผลการดำเนินงานของธนาคารพาณิชย์ชั้นนำหลายแห่งในสหรัฐฯได้รับผลกระทบจากการลงทุนที่เกี่ยวข้องกับ
Sub-prime อย่างไรก็ตาม ณ สิ้นปี 2550 ดัชนีตลาดหลักทรัพย์ฯ ปิดที่ระดับ 858.10 เพิ่มขึ้นจาก
ณ สิ้นปี 2549 ที่ดัชนีตลาดหลักทรัพย์ฯ ปิดที่ระดับ 679.84

ในการดำเนินธุรกิจของบริษัท มีความเสี่ยงหลายด้านที่บริษัทต้องเผชิญ อันได้แก่
ความเสี่ยงด้านการประกันภัย ความเสี่ยงด้านการเปลี่ยนแปลงมูลค่าของเงินลงทุน
ความเสี่ยงด้านเครดิต ความเสี่ยงด้านปฏิบัติการ ความเสี่ยงด้านการขาดสภาพคล่อง
และความเสี่ยงจากการพึ่งพิงลูกค้ารายใหญ่
แต่อย่างไรก็ตามบริษัทก็ได้มีมาตรการต่างๆในการจำกัดและควบคุมความเสี่ยงต่างๆดังกล่าวไว้แล้ว
โดยรายละเอียดได้เปิดเผยไว้ในหัวข้อเรื่องปัจจัยความเสี่ยง

ผลประกอบการของบริษัทในปี 2550 บริษัทมีเบี้ยประกันภัยรับ 1,566.78 ล้านบาท ลดลงจากปี
2549 ในอัตราร้อยละ 3.02 ค่าสินไหมทดแทนที่เกิดขึ้นระหว่างปีมีจำนวน 434.28 ล้านบาท
คิดเป็นอัตราการจ่ายค่าสินไหมทดแทนร้อยละ 43.80 ของเบี้ยประกันภัยที่ถือเป็นรายได้ ลดลงจากปี
2549 ซึ่งมีอัตราการจ่ายค่าสินไหมทดแทนร้อยละ 47.65 กำไรจากการรับประกันภัยมีจำนวน
410.47 ล้านบาท เพิ่มขึ้นจากปี 2549 ในอัตราร้อยละ 16.66 รายได้จากการลงทุนสุทธิในปี
2550 ซึ่งประกอบด้วยดอกเบี้ยและเงินปันผล มีจำนวน 283.95 ล้านบาท เพิ่มขึ้นจากปี 2549
ซึ่งมีจำนวน 241.55 ล้านบาท เพิ่มขึ้นจำนวน 42.40 ล้านบาทหรือคิดเป็นอัตราร้อยละ 17.55
ในขณะที่กำไรจากการลงทุนในหลักทรัพย์ในปี 2550 มีจำนวน 40.94 ล้านบาท ลดลงจากปี 2549
ซึ่งมีจำนวน 57.12 ล้านบาท ลดลงจำนวน 16.18 ล้านบาทหรือคิดเป็นอัตราร้อยละ 28.33
ดังนั้นเมื่อดูการลงทุนโดยภาพรวมแล้ว บริษัทมีอัตราผลตอบแทนจากการลงทุนในปี 2550
เท่ากับอัตราร้อยละ 5.24 เพิ่มขึ้นจากปี 2549 ซึ่งมีอัตราร้อยละ 5.00

ในปี 2550 บริษัทมีกำไรก่อนหักภาษีเงินได้รวมทั้งสิ้น 465.61 ล้านบาท
และเมื่อหักภาษีเงินได้นิติบุคคลจำนวน 58.52 ล้านบาท บริษัทมีกำไรสุทธิ 407.09 ล้านบาท
เพิ่มขึ้นจากปี 2549 จำนวน 46.61 ล้านบาทหรือคิดเป็นร้อยละ 12.93 สำหรับกำไรต่อหุ้นของปี
2550 เท่ากับ 1.63 บาท เพิ่มขึ้น 0.19 บาทต่อหุ้นจากปี 2549 ซึ่งมีกำไรต่อหุ้นเท่ากับ 1.44
บาท ส่งผลให้บริษัทมีอัตราผลตอบแทนผู้ถือหุ้นร้อยละ 7.48 ในปี 2550 เพิ่มขึ้นจากปี 2549
ซึ่งมีอัตราร้อยละ 6.66

ณ สิ้นปี 2550 บริษัทมีสินทรัพย์รวมทั้งสิ้น 6,711.94 ล้านบาท และส่วนของผู้ถือหุ้น 5,563.89
ล้านบาท โดยมีทุนจดทะเบียน 500 ล้านบาทและทุนที่ออกและชำระแล้ว 250 ล้านบาท
มูลค่าหุ้นที่ตราไว้หุ้นละ 1 บาท

วิสัยทัศน์(Vision) ของบริษัทมีดังนี้

“เป็นบริษัทประกันวินาศภัยที่น่าเชื่อถือ เติบโตอย่างต่อเนื่องและมั่นคง
มุ่งเน้นบริการลูกค้าอย่างเป็นเลิศ โดยยึดหลักธรรมาภิบาล”

ภารกิจ(Mission) มีทั้งหมด 5 ข้อ ดังนี้

1.  บริหารจัดการภายใต้หลักธรรมาภิบาล

2.  พัฒนาและส่งเสริมทัศนคติการทำงานให้เป็นทีม รักองค์กรและรักงานบริการ

3.  วางแผนการตลาดเพื่อขยายธุรกิจให้มีการเติบโตอย่างต่อเนื่อง

4.  พัฒนาระบบเทคโนโลยีสารสนเทศและกระบวนการทำงาน
    เพื่อเพิ่มประสิทธิภาพในการให้บริการก่อนและหลังการขาย

5.  ส่งเสริมภาพลักษณ์ที่ดีขององค์กรสู่สาธารณชน

นอกจากนี้บริษัทยังคงรักษาไว้ซึ่งปรัชญาในการประกอบธุรกิจด้วยความระมัดระวัง
เพื่อสร้างความมั่นคง และเน้นประสิทธิภาพการบริการแก่ลูกค้า โดยยึดหลักความซื่อสัตย์
ยุติธรรมและจริงใจ ซึ่งได้ยึดถือมาตลอดช่วงเวลา 57 ปีที่ผ่านมา ทั้งนี้เพื่อให้สอดคล้องกับคติพจน์
(Slogan) ของบริษัทที่ว่า “มั่นคง มั่นใจ ประกันภัยกับศรีอยุธยาประกันภัย”